**Foglalkozások**

**Agyagozás:**

**Foglalkozás vezetője:** Meghívott keramikus

**Téma:** Az agyag múltja és jelene

**Téma kifejtése:**

Agyagból előre készített lenyomatok (Mátyás korabeli motívumok) segítségével saját medálok, emlék érmék készítése keramikus irányításával és segítő pedagógussal.

**A foglalkozás célja:**

Az agyagozás, használati tárgyak készítése agyagból, régi történelmi korokra tekint vissza. A mindennapi életben, ma is használjuk használati tárgyak, dísztárgyak készítésére. A foglakozás alkalmával megismertetjük tanulóinkkal az agyag tulajdonságait, természetét, előfordulását és felhasználását, miközben rácsodálkozhatnak az alkotás örömére. Az emléktárgyak elkészítése során pedig a történelmi korok – esetünkben Mátyás király korának - főbb művészeti motívumai is szóba kerülnek.

**Komplexitás megvalósulása:**

A megismerés folyamatában történelmi jelentőségű kérdéskörökkel bővítjük diákjaink ismereteit miközben formáljuk kézügyességüket, alkotó készségüket és fantáziájukat a produktum alkotása során. Az anyagismeret mellett szóba jön az égetés fontossága, a tűz szerepe, az építészet és a művészet kapcsolata is.

**Sikerkritérium:**

Elkészültagyag medálok, emlék érmék Mátyás királyról.

**Téma: Középkori erszény-készítés**

* **Foglalkozás vezetője: Bendli Krisztina**

Téma kifejtése:

Egy bőr erszényt készítenénk, melyben a pénzeiket tarthatták e korban. A készítés közben a korabeli kézművességről beszélgetnénk, a vásárok világáról. Az általuk készített erszényt természetesen hazavihetik a gyermekek emlékbe.

* Létszám: Max. 20 fő
* komplexitás: a történelem és művészettörténelem, valamint a technika találkozása egy óra keretein belül
* Sikerkritérium: kész bőr erszény

**Mátyás korabeli fűszerhasználat, fűszer kostolás, fűszerek hatása**

* **Foglalkozás vezetője Bondárné Kricsmarik Ildikó**
* Téma kifejtése: Jelenleg is rendeznek reneszánsz lakomákat és vannak reneszánsz és lovagi éttermek Magyarországon. Milyen fűszereket használtak? Fűszerek milyen hatással vannak a szervezetünkre? Régi elnevezések ismertetése.
* Létszám: Max. 20 fő
* A foglalkozás célja: Megismertetni a gyermekekkel a reneszánsz konyha, jellegzetes fűszerek jellemzőit.
* Komplexitás megvalósulása: A reneszánsz korban használt fűszerek bemutatásával, kóstolásával a technika, a környezetismeret tantárgyakat érintjük, emellett történelmi információkhoz is hozzájutnak a gyerekek.
* Sikerkritérium: Mátyás korabeli fűszerek kóstolása, felismerése, teszt kitöltése (3. melléklet)
* Melléklet: Fűszerek teszt

**Téma: Sport Mátyás király korában, A fekete sereg harcmodora**

* **Foglalkozások vezetője: Czirok Sándor Zoltán**

- Téma kifejtése: Milyen sportokat ismertek és gyakoroltak? Hogyan edzhetett Kinizsi Pál? Hogy készülhetett a csatákra a híres fekete sereg? Harcmodorukat mi jellemezhette? És a szemben álló törökökét? Tudnál labdákkal zsonglőrködni, mint egy udvari bolond?- ilyen és ezekhez kapcsolódó kérdések megvitatása

* Létszám: Max. 20 fő
* A foglalkozás célja: Korabeli harcmodor, lovagi élet megismerése.
* Komplexitás megvalósulása: Történelem és testnevelés találkozása.
* Sikerkritérium: A gyermekek reményeink szerint élményekkel és színes tudással gazdagodnak, óra végén szóbeli teszt.

**Mini „corvina” készítése**

* Foglalkozás vezetője: Csordás Katalin
* Téma kifejtése: a kódexszerű könyvecske a corvinákra emlékeztet. Készítése közben lehetőség nyílik kötetlenül beszélgetni Mátyás könyvtáráról.
* Létszám: Max. 20 fő
* A foglalkozás célja: átadni a gyerekeknek, hogy a könyv érték, megismertetni velük a könyvkészítés folyamatát. Az alkotás során átélik, hogy saját kezűleg is tudnak könyvet készíteni, mindeközben új ismeretekre tesznek szert.
* Komplexitás megvalósulása: a corvina elkészítésével a történelem, magyar irodalom és technika tantárgyak érintkeznek.
* Sikerkritérium: az elkészült könyvecskét hazavihetik, írhatnak bele.

**Mátyás király könyvtára:**

* **Foglalkozás vezetője:**
	+ **Ilyés Luca**
	+ **Izsó Balázs**
	+ **Poczik Rózsa (tanulók)**

- Téma kifejtése: A tanulók egy power point előadás keretében bemutatják társaiknak, hogy mit tudnak a corvinákról, Mátyás egykori könyvgyűjtési szenvedélyéről, valamint, hogy mik voltak a király kedvenc témái. Valamint arról is beszélnek, hogyan keltette fel ez a téma az érdeklődésüket.

* A foglalkozás célja: Megismertetni a Corvinák történetét, bemutatni néhányat, valamint megmutatni, hogy ők maguk is könnyedén lehetnek egy-egy téma szakértői.
* Sikerkritérium: gyermekek bevonása, érdeklődés felkeltése, előadói készség fejlesztése
* Mellékletek: powerpoint előadás: Bibliotheca Corviniana

A Foglalkozás vezetője: 3 tanuló

Ők óratervezetet nem készítettek, csak tesztet, és power pointot (power point melléklet, )

**Mátyás korabeli ételek, reneszánsz konyha, királyi lakomák, ételkóstolás**

* Foglalkozás vezetője: Dávid Szilvia
* Téma kifejtése: Jelenleg is rendeznek reneszánsz lakomákat és vannak reneszánsz és lovagi éttermek Magyarországon. Milyen főúri posztok voltak Mátyás idejében? Megismertetni az udvari ételműhely (konyha) jellemzőit. Miket ettek a lakomákon? Milyen húsféléket ettek, milyen fűszereket használtak? Miket nem ehettek abban az időben. Régi elnevezések ismertetése. A királyi lakomákon milyen sorrendben ették a sok ételt.
* Létszám: Max. 20 fő
* A foglalkozás célja: Megismertetni a gyermekekkel a reneszánsz konyha, a királyi lakomák jellemzőit. Régi ételek, fűszerek, elnevezések megismertetése (pl.: littárium, igricek, csepűrágók)
* Komplexitás megvalósulása: A reneszánsz korabeli ételek bemutatásával, kóstolásával a technika, a környezetismeret tantárgyakat érintjük, emellett történelmi információkhoz is hozzájutnak a gyerekek.
* Sikerkritérium: Mátyás korabeli ételek kóstolása, megismerése

**Téma: „Fűben, fában az orvosság”**

**Foglalkozás vezetője:** Pesti-Gurmai Klára

**Résztémák:**

* Orvoslás és higiénia Mátyás korában és napjainkban
* Gyógynövények szerepe az életünkben
* Gyógynövények felhasználása akkor és most

**Téma kifejtése:**

* Power Point bemutató segítségével (képek, címszavak) irányított beszélgetés az alábbi témákról:
* orvoslás és egészségügy Mátyás korában és napjainkban
* a gyógyászat alapjai – járványok betegségek megelőzése, kezelése
* a higiénia szerepe, mindennapos tisztálkodás
* gyógynövények szerepe az életünkben
* gyógynövények felhasználási lehetőségei (főzés, díszítés, pakolás, krémek, teák stb.)
* fontosabb gyógynövényeink bemutatása, felismerése interaktív puzzle játékkal
* kreatív, feliratos, bébiételes üvegek készítése, benne szárított gyógynövényekkel 🡪 „Herbárium” készítése

 (üvegenként egy-egy legjellemzőbb tulajdonság feltüntetésével segítő leírás alapján pl. Orvosi székfű - Matricaria chamomilla „ Gyulladáscsökkentő vagyok” ☺ )

* előre nyomott motívummal, saját növénypárna készítése, szalaggal átkötve (vászonzacskóba szárított kamillavirágzat vagy levendula virágzat)

**A foglalkozás célja:**

A mindennapi életben az egészség megőrzése és egészséges életmód szem előtt tartása, fontos szerepet játszik és játszott a különböző történelmi korszakban is. Az orvoslás, a higiénia, a természettudományok fejlődésének eredményeként egyre többet tehetünk egészségünkért. A témafeldolgozás munkaformája: csoportmunka, elősegítve ezzel a tanulók kooperációs készségeit. A munkafolyamatok során érvényre juttathatják saját elképzeléseiket miközben egy újabb közösségé formálódhatnak. Megismerhetik a különböző történelmi szokásokat, módszereket, közben pedig betekintést nyerhetnek a történelem jeles személyiségeinek életébe, értékteremtő munkásságába is.

Produktum: Elkészült fűszeres tasak

**Téma:** **Íjászat és fizika**

**Foglalkozás vezetője:** Meghívott íjászok

**Segítő pedagógus:** Balogné Leveleki Anna

**Téma kifejtése:**

Íjászat bemutatása, korhű ruházatban, meghívott sport íjászok segítségével. A biztonságtechnikai szabályoknak megfelelően a helyszín, terveink szerint a templomkert/ vagy iskolai sportudvar kijelölt és körülhatárolt része lesz. A meghívott vendégeink megtanítják tanulóinknak a nyílvesszők kilövésének technikáját, miközben beszélnek az íjászkodás történelmi jelentőségéről és a „mai” íjászatról is.

**A foglalkozás célja:**

A rugalmas energia, energia-megmaradás, ferde hajítás, légellenállás stb. fizikai témákat ismertetve egy sportolási lehetőséget, valamint egy harci eszközt ismerhetnek meg a gyerekek Mátyás királyunk korába is elhelyezve.

Íjászkodás során a saját erőnket/energiánkat visszük be az íjba/húrba rugalmas energia formájában, ami elengedéskor átadódik a nyílvesszőnek mozgási energia formájában. Segítő pedagógusunk feltárja az íjászat fizikai hátterét és segíti az íjak kipróbálásának zökkenőmentes lefolyását.

**Komplexitás megvalósulása:**

A foglakozás keretein belül ötvöződik a fizika és a történelem tudománya a sporttal, és harcművészettel.

**Létszám:** Max. 20fő/foglalkozás

**Sikerkritérium:** Tanulók sikeres célba lövése az íjakkal. Fizikai tudás mélyítése.

**Téma: Várunk, lovag, a visegrádi palotába!**

* **Foglalkozás vezetője: Kukár István**
* - Téma kifejtése: A visegrádi palota történetének, romok megtalálásának élményszerű, képekkel gazdagított színes bemutatása, majd mindenkinek saját magára jellemző címerpajzs megrajzolása egy könyvjelző méretben
* Létszám: Max. 20 fő
* A foglalkozás célja: Megismertetni a gyermekekkel a Visegrádi palota történetét, feltárásának történetét, ehhez kapcsolódó érdekességeket, ehhez kapcsolódóan a produktum elkészítése (könyvjelző Mátyás címerével)
* Komplexitás megvalósulása: Mátyás palotájának bemutatásával a művelődéstörténet, történelem, technika és rajz tantárgyak érintkeznek.
* Sikerkritérium: elkészült könyvjelző

**Téma: Középkori játékok**

**Foglalkozás vezetője: Nacsa Rita**

* - Téma kifejtése: Annak megbeszélése, hogy mivel töltötték szabadidejüket a középkori emberek, egyáltalán mikor volt szabadidejük, milyen ünnepnapokat tartottak.

A falu melletti mezőn számos labdajátékot játszottak pl. a golf és a foci ősét, ezeket próbáljuk a lehető leghűebben felidézni.

* Létszám: Max. 20 fő
* A foglalkozás célja: Korabeli élet és sportok megismerése.
* Komplexitás megvalósulása: Történelem és testnevelés találkozása.
* Sikerkritérium: A gyermekek reményeink szerint élményekkel és színes tudással gazdagodnak, megismerik a korban használt játékokat, és szabályaikat.

**Ízelítő az iniciálék és latin nyelv világából**

* Foglalkozás vezetője: Révászné Nagy Gabriella
* Interaktív előadás során ráhangolódás a témára, fogalmak közös megbeszélése (mi a kódex, iniciálé…). Megtanulnánk egy-két Mátyáshoz kapcsolódó latin szót, kifejezést: Rex, cenzus.. és ezeket iniciáléval kezdődően díszesen leírnánk lúdtollal és tintával, miközben megfigyelnénk egy-két díszes Corvinát és iniciálét, és megfigyelnénk ezek jellegzetességeit.
* A foglalkozás célja: Megismertetni a gyermekekkel a Corvina, és az iniciálé fogalmakat, valamint egy kicsit a latin nyelvet.
* Komplexitás megvalósulása: A rajz, valamint a latin nyelv kapcsolódása a történelemhez, művészettörténethez.
* Sikerkritérium: Egyedi iniciálé elkészítése

**Szépség Mátyás korában**

* **Foglalkozás vezetője: Székácsné Kisvárdai Katalin**
* Résztémák: Testápolás (fürdés, fürdőzés)
* Kozmetika
* Öltözködés, viselet (ruhadarabok: férfi és nőí)
* Ékszerkészítés, melyekből a legszebbeket a nap végén kiállítunk
* Könyvekből és nyomtatott képekről megismerkedünk a korabeli női és férfi viseletekkel, majd beszélgetés következik a korabeli testápolási és kozmetikai szokásokról- valamint azok hiányáról. Eközben gyöngyből szalagos nyakék készítése.
* Létszám: Max. 20 fő
* Sikerkritérium: elkészült karkötő, az érdeklődés felkeltése a reneszánsz élet iránt

**Téma: Mátyás király pénzügyi és adóreformja**

* Foglalkozás vezetője: Csillagné Szentgyörgyi Ágnes
* Téma kifejtése: Mátyás király pénzügyi és adóreformjának megismertetése a gyerekekkel, az arany forint és az ezüst dénár megismertetése, a legfontosabb adóreformok áttekintése Powerpoint prezentáció segítségével. Monopoly típusú társasjáték aranyforinttal és ezüst dénárral a táblán Mátyás király életéhez kapcsolódó helyszínek találhatóak. A figurák is Mátyás királyhoz kapcsolódnak: Mátyás, Beatrix, Corvin János.. . A foglalkozás végén tesztsor kitöltése a tanultakból.
* Létszám: Max. 16 fő
* A foglalkozás célja: pl. Megismertetni a gyermekekkel a Mátyás király pénz- és adóreformjait, társasjáték (Monopoly típusú) Mátyás király aranyforintjának, ezüstdénárjának felhasználásával.
* Komplexitás megvalósulása: történelem kapcsolata matematikával, informatikával
* Sikerkritérium: Mátyás király életéről, pénzügyi reformjairól szereznek tudást a gyermekek játékosan
* Melléklet: „Mátyás király projekt”; „Bábuk”; „Építészet”; „Játékszabályok”; „Monopoly tábla”; „Szerencsekártya”; „Számolókártya”

**Udvarhölgyek köre**

* Foglalkozás vezetője: Vizlendvay-Veres Krisztina

- Téma kifejtése: A korban is ismert gyógyteák kortyolgatása közben, megismerkedünk a ezek gyógyhatásaival, korabeli alkalmazásaival, miközben hajfonással megpróbáljuk felidézni a középkor hajviseleteit, a kor szépségápolási szokásait.

* Létszám: Max. 20 fő
* A foglalkozás célja: Ízelítőt adni gyermeknek a korabeli életmódról, megismertetni a gyógynövények egészségre gyakorolt hatásait, népszerűsíteni azokat. Bebizonyítani, hogy mennyi érdekes dolgot megtudhatunk szórakoztató módon is a múltunkról, környezetünkről.
* Komplexitás megvalósulása: A történelmet, valamint az egészségnevelést összekapcsolnánk és becsempészni egy „lányos” beszélgetésbe.
* Sikerkritérium: elkészült teák, Mátyás korához illő hajviseletek, ismeretek elsajátítása, gyermekek érdeklődésének felkeltése

**Téma: Zene és tánc Mátyás király udvarában**

A foglalkozás vezetője: László Olga

**Téma kifejtése:**

A reneszánsz idején az uralkodói udvarok voltak a kultúra legjelentősebb központjai, ahol a művészetpártoló királyok, hercegek jóvoltából számtalan művész fordult meg és gazdagította a kor kultúráját, amely legjellemzőbben Itáliában bontakozott ki. A humanista műveltségű, bőkezű mecénásként ismert Mátyás célja is az volt, hogy Magyarország egy második Itália legyen.

 A királyi udvar, mely a 15. századra európai szintű énekes és hangszeres zenegyakorlatot mutatott. A királyi kórus létszáma Mátyás korára elérte a 40 főt, s a külföldi vendégek egybehangzóan, mint Európa egyik legjobb együttesét dicsérték, amely vetekedhetett magával a pápai kórussal. Az énekkarnak saját iskolája, orgonistája és fúvószenészei voltak, s a gregorián ének művelése mellett (külföldről szerződtetett énekesek és hazai szoprán fiúk közreműködésével) műsorán a kor legigényesebb kompozíciós stílusában írt többszólamú művek is elhangzottak.

**Létszám**: max. 20 fő

**A foglalkozás célja:** Megismertetni a diákokkal a reneszánsz zenét, kórusműveket, hangszereket és a táncokat.

**Komplexitás megvalósulása**: ének-zene, rajz és vizuális kultúra, testnevelés

**Sikerkritérium:** reneszánsz dal megtanulása, élő hangszerekkel reneszánsz darab bemutatása, előadása

**Eszközök:** Powerpoint, laptop, interaktív tábla, hangszerek, csörgődob, furulya, fuvola